Programul ERASMUS K1+, Cursul “Creativity in teaching and training and how to use music, art, ICT and outdoor activities in education”- Iulie 2017 – The Netherlands, Assen

Participanți: prof. înv. primar Daniela OLTEANU, prof. înv. primar Ana Maria ȘERBAN 

În cadrul Programului ERASMUS K1+ “Școala Competențelor” – mobilități de predare și formare a personalului didactic” - am participat, în perioada 2-8 iulie 2017, la cursul de formare “Creativity in teaching and training and how to use music, art, ICT and outdoor activities in education” desfășurat în Țările de Jos.
Instituția formatoare Quarter Mediation ne-a oferit suportul logistic și educațional pentru activitățile desfășurate în cele șapte zile de curs. Este o instituție care are sediul în localitatea Utrecht (Olanda), cu filiale deschise în Malta, Portugalia, Italia, România și se ocupă cu organizarea de cursuri pentru formarea tinerilor și adulților.

Activitățile curprinse în agenda cursului au fost următoarele:

- Prezentarea organizației care a oferit cursul în Olanda și proiectul de activități propus;

- Comparație între sistemele de educație din Olanda și cele ale țărilor participante la curs;

- Exemple de bune practici cu metode creative de predare și învățare, folosind muzică, artă, tehnologia informației și activități în aer liber;

- Stiluri de predare și învățare, strategii și metode pentru învățare activă;

- Strategii de comunicare pentru învățare inovativă;

- Metode și procedee creative de predare și învățare;

- Workshop-uri. Activități de învățare în interior și în aer liber;

- Evaluare și certificare.

Prezența la curs ne-a oferit multiple oportunități de autocunoaștere, dezvoltare personală și profesională. Împreună cu colegii din țările participante am reușit  să comunicăm activ și să găsim legături în ceea ce privește profesia de dascăl, indiferent de cultură, tradiție, limbă maternă, pentru a conștientiza dimensiunea europeană a educației și nevoia de motivare a elevilor pentru a  frecventa școala. Comunicarea în limba engleză ne-a oferit un feedback pozitiv asupra competențelor personale. 

Cursul a vizat aspecte concrete ale procesului didactic pornind de la ideea că profesorii trebuie să utilizeze în mod creativ resursele  locale (materiale și umane) pentru a permite elevilor să-și dezvolte competențele de învățare. Ne-au impresionat în mod cert instituțiile cu care am interacționat, atât din punct de vedere al dotărilor, cât și al strategiilor de colaborare cu administrația locală și cu comunitatea: Drenthe College, VET School (nominalizat în perioada 2015-2016  ca cel mai bun colegiu din Olanda în lupta împotriva părăsirii premature a școlii), Muzeul Morilor din Zuidlaren “De Wachter”, Drents Museum (Programul Educațional și expoziția EduLARP – jocuri de rol și întoarcere în timp pentru învățarea istoriei), Drentse Archief, Biblioteca Assen (QR Project). Foarte interesante s-au dovedit a fi activitățile desfășurate în aer liber, care au constituit momente de relaționare cu comunitatea locală și de cunoaștere a spațiului geografic, istoric și social în care ne aflam.
